Xirivella s'oposa a l'ampliació de l'aeroport i reclama altres opcions que no comprometen la qualitat de vida dels veïns
26 de abril de 2024

Tots els partits de Xirivella signen una moció que manifesta l'oposició del municipi a l'ampliació de l'aeroport. La proposta sorgeix a iniciativa de la Federació de Veïns de la localitat i ha sigut secundada i presentada per tots els grups.

L'acord aprovat reclama a AENA que s'estudie i considere altres opcions viables i sostenibles “que no comprometen la qualitat de vida dels veïns”. Per al portaveu del govern, Guillermo Garrido, “un aeroport pròxim a les zones residencials genera importants molèsties i inconvenients als ciutadans, en el cas de Xirivella, quasi el 40% de la població està afectada per la empremta acústica i això són milers d'habitatges”.

El document signat declara que a Xirivella “patim un nivell de contaminació acústica molt elevada provocada per totes les infraestructures que envolten el nostre municipi, com són la V30, l'A3, la via del ferrocarril i l'aeroport de Manises, infraestructures totes elles que afecten negativament la qualitat de vida d'esta població”.

Segons Garrido, “el sector turístic estreny des de fa temps, el turisme de masses no ha arribat ara a la Comunitat Valenciana. Des de l'any 2015 l'aeroport ha experimentat un increment exponencial del viatgers passant en estos últims anys de 5.000 turistes, a quasi 10.000 l'any 2023”.

“Som conscients que el turisme a la Comunitat Valenciana és un motor econòmic clau i per això necessitem infraestructures concordes, modernes, sostenibles i competitives, però no a costa del benestar dels veïns”, afig el portaveu. Per això considera que el gestor aeroportuari (AENA), dependent del Ministeri, “s'ha de posar en contacte amb els municipis afectats per a dissenyar els termes del pla sense causar més perjudicis en les zones residencials”.

Estes infraestructures són necessàries però, de la mateixa manera que el Ministeri, a través d'AENA, ha anunciat l'ampliació de l'aeroport de Manises, “és vital per a Xirivella que el govern central també impulse amb rotunditat la resta d'inversions fonamentals per al desenvolupament del municipi”. Garrido exigeix “la mateixa determinació per part del Ministeri per a la correcció de la V30 i, sobretot, la inversió referent al servei de Rodalia que al seu pas per Xirivella es troba pràcticament a la vora del desmantellament, privant als ciutadans d'aquesta opció per a la mobilitat”.